Олимп мафIэм Iуащхьэмахуэ къыпоплъэ
Сочэ щекIуэкIыну Олимп зэхьэзэхуэм и мафIэр зыкIуэцIрахыну къалэу 128-м Налшыки яхэтщ. Дэнэ щIыпIи хуэдэу, ди республикэми а Iуэхум иджыпсту щыщIэдзауэ зыщыхуагъэхьэзыр.
МафIэр зэIэпахыурэ зрикIуэну гъуэгухэр зэIузэпэщ щIыным, абыхэм шынагъуэншагъэ къыщызэгъэпэщыным, концертхэр щатыну утыкухэр убзыхуным йогупсыс республикэм къыщызэрагъэпэща лэжьакIуэ гупым хэтхэр.
КъБР-м спортымрэ туризмэмкIэ и министрым и къуэдзэ Двуреченский Анатолий къызэрыджиIамкIэ, Олимп зэхьэзэхуэм и дамыгъэр Налшык къалэм 2014 гъэм щIышылэм и 31-м къэсынущ. Къалэм хиубыдэу километр 19-кIэ ар зэIэпахыурэ къыщрахьэкIынущ цIыху 85-м: олимп чемпионхэм, республикэм пщIэшхуэ зиIэ и спортсменхэм, гъуазджэмрэ щэнхабзэмрэ я лэжьакIуэ цIэрыIуэхэм, жылагъуэ лIыкIуэхэм, егъэджакIуэхэм, дохутырхэм, ухуакIуэхэм, гъэсакIуэхэм, еджакIуэхэм, ныкъуэдыкъуэхэм, пенсионерхэм — Къэбэрдей-Балъкъэрым зегъэужьын и лъэныкъуэкIэ нэхъ зэфIэкIышхуэ къэзыгъэлъэгъуахэм.
Олимпиадэм и мафIэр Iуащхьэмахуэ и щыгум 2014 гъэм мазаем и 1-м нахьэсынущ республикэм и альпинистхэм икIи а дамыгъэр Европэм щынэхъ лъагэ дыдэ бгыщхьэм Ольмезов Абдул-Хьэлимрэ Мэз Каринэрэ щаIэтынущ.
Гъэунэ Светланэ.
